钦定古今图书集成/明伦汇编/氏族典/第299卷 > 《四川总志》 > 房元龄
## 钦定古今图书集成/明伦汇编/氏族典/第299卷 > 《四川总志》 > 房元龄

按《唐书房元龄传》：“元龄，字乔，齐州临淄人。幼警敏，贯
综坟籍，善属文书，兼草隶。举进士，授羽骑尉，校雠秘
书省，补隰城尉。汉王谅反，坐累徙上郡。顾中原方乱，
慨然有忧天下志。会父疾，绵十旬不解衣，及丧，勺饮
不入口五日。太宗以炖煌公徇渭北，杖策上谒军门，
署渭北道行军记室参军。公为秦王，即授府记室，封”
临淄侯。累进陕东道大行台考功郎中、文学馆学士。
王为皇太子，擢右庶子。太子即位，为中书令，进爵邢
国公，进尚书左仆射，监修国史，更封魏。会诏大臣世
袭授宋州刺史，徙国梁，而群臣让世袭事，故罢刺史，
遂为梁国公，未几，加太子少师。元龄居宰相积十五
年，女为王妃，男尚主。自以权宠隆极，累表辞位，诏不
听。顷之，进司空、晋王为皇太子，改太子太傅，知门下
省事。会伐辽，留守京师，凡粮械飞输、军伍行留，悉裁
总之。薨，谥曰“文昭。”元龄当国，夙夜勤强，任公竭节，不
欲一物失所。无媢忌，闻人善，若己有之。明达吏治，而
务为宽平。不以己长望人，取人不求备，虽卑贱皆得
尽所能。